Espai Dona llança la campanya “Deixa’m, deixa’m ser. Els joguets no tenen sexe”
2025-07-24

Després d’uns dies d’intensa activitat en els quals Burjassot s’ha implicat de ple contra la violència de gènere, en aquest mes de desembre Espai Dona, el servei integral d’atenció a la dona de l’Ajuntament de Burjassot, dirigit per la Regidora Lluna Àrias, ha llançat la campanya “Deixa’m jugar, deixa’m ser. Els joguets no tenen sexe”.

Així, divendres que ve 1 de desembre a les 18 hores en el Saló d’Actes de la Casa de Cultura celebrarà, de la mà del Grup A Riure, una jornada de tallers igualitaris per a xiquetes i xiquets, globoflexia, elaboració de xapes, adorns per a l’arbre de nadal, música i animacions…en definitiva, una vesprada festiva de diversió amb independència del sexe d’aquells i aquelles que juguen i participen.

Per a donar a conèixer la campanya, des d’Espai Dona s’estan fent arribar a tots els centres Educatius, tendes de joguets i espais municipals, el TRÍPTIC EXPLICATIU DE LA CAMPANYA amb la finalitat de sensibilitzar a les famílies sobre la importància d’educar en el joc no sexista per a aconseguir una societat més igualitària.

Des d’Espai Dona, han assenyalat que són tres les tendes de joguets de Burjassot que ja col·laboren en la campanya: Juguetería Casa Los Chicos, Juguetería Don Dino i Ducaval.